**Muttaburrasaurus** (nimen merkitys: "Muttaburran lisko") on sukupuuttoon kuollut ornitopodeihin kuuluva dinosaurussuku, joka eli varhaisliitukauden Alba-vaiheella. Sen fossiileja on löydetty Australian koillisosista. Muttaburrasaurus söi kasveja ja mahdollisesti haaskoja. Sillä oli myös erikoisen suuri kuono.

Ulkonäkö ja koko
----------------

Tiedekuvittajan näkemys *Muttaburrasauruksesta*
*Muttaburrasaurus* oli noin 8–9 metriä pitkä ja painoi 2–2,8 tonnia. Sen eturaajat olivat melko pitkät, joten se liikkui luultavasti osittain neljällä jalalla. Muttaburrasauruksen leuat olivat varsin voimakkaat, ja sen hampaat soveltuivat saksimiseen paremmin kuin hienontamiseen. Tämä viittaa siihen, että Muttaburrasaurus käytti ravinnokseen kasvien lisäksi haaskoja. Toisin kuin varhaiset rekonstruktiot antavat ymmärtää, Muttaburrasauruksella ei nykykäsityksen mukaan ollut peukalopiikkiä kuten esimerkiksi *Iguanodonilla*.

*Muttaburrasauruksen* kuono
Muttaburrasauruksen kuonon yläosan muodostanut luu pullistui ylöspäin, minkä takia lajilla oli kyömynenä. Sillä oli suuret sierainontelot, joiden uskotaan olleen mahdollisesti apuna hyvin monimutkaisten äänien luomiseen tai kylmän ilman lämmittämiseen.

Löytöhistoria
-------------

*Muttaburrasauruksen* luuranko
Suurtilallinen Doug Langdon löysi ensimmäiset muttaburrasauruksen fossiilit vuonna 1963 Australian Queenslandista. Löytö tehtiin läheltä Muttaburran kaupunkia, joten laji nimettiin kaupungin mukaan "Muttaburran liskoksi". Joitain muttaburrasauruksen hampaita on löydetty myös Hughendenista, Lightning Ridgestä ja Uudesta Etelä-Walesista. Lisäksi yksi kallo löydettiin vuonna 1987 Hughendenin ja Richmondin rajalta. Sittemmin lajista on tehty löytöjä Queenslandin keski- ja pohjoisosista. Lisäksi muun muassa suuri määrä muttaburrasauruksen luita ja hampaita on löytynyt Uuden Etelä-Walesin pohjoisosasta.

Nimi
----

Lajin kuvauksen tekivät ensimmäisinä Alan Bartholomai‭ ja ‬Ralph.‭ ‬E.‭ ‬Molnar vuonna 1981 ja se sai nimensä Queenslandissa sijaitsevan Muttaburra-nimisen kaupungin mukaan.

Lähteet
-------

1. 1 2 3 4  Paul, Gregory S.: *The Princeton Field Guide to Dinosaurs: Second Edition*, s. 317–318. Princeton, New Jersey: Princeton University Press, 2016. ISBN 978-0-691-16766-4. (englanniksi)
2. ↑  Dixon, Dougal: *The Complete Illustrated Encyclopedia of Dinosaurs & Prehistoric Creatures*, s. 269. London: Hermes House, 2016. ISBN 978-1-84681-209-5. (englanniksi)
3. 1 2  Holtz, Thomas R.: *Dinosaurs: The Most Complete, Up-to-Date Encyclopedia for Dinosaur Lovers of All Ages*, s. 43. Random House, 2012. ISBN 978-0-375-82419-7. Winter 2011 Appendix (pdf) (viitattu 1.12.2018). (englanniksi)
4. ↑  *Muttaburrasaurus langdoni* *Fossilworks – Gateway to the Paleobiology Database*. Viitattu 4.9.2019. (englanniksi)
5. 1 2 3 4 5  Brett-Surman, Michael K. (toim.): *Dinosaurukset*, s. 204. Suomentanut Kovanen, Jenni. Gummerus, 2004. ISBN 951-20-6547-9.
6. ↑  Darren Naish: *Dinosaurukset - Pikkujättiläinen*, s. 129. Suomentanut Markko Niemi. Readme.fi, 2011. ISBN 978-952-321-644-0.
7. 1 2  Muttaburrasaurus *Qm.qld.gov.au*. Viitattu 30.8.2019. (englanniksi)
8. ↑  Muttaburrasaurus *Prehistoric Wildlife*. Viitattu 30.8.2019. (englanniksi)

Aiheesta muualla
----------------

* BBC Science and Nature: Prehistoric Life

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q131170
* Wikispecies: Muttaburrasaurus
* Fossilworks: 38750
* GBIF: 4823237
* IRMNG: 1059120

 |

 |